Verkefnið fólst í því að kanna möguleika á að nýta minkafitu sem fellur til við skinnaverkun , með gerð minkaolíu sem væri uppistaðan í afleiddum vörum svo sem smyrsli og leðurfeiti . Meginmarkmiðið var að þróa framleiðsluferli fyrir hreinsun fitunnar , framleiðsluferli fyrir vinnslu jurta og íblöndun við minkaolíu og greiningu á afurðum til að tryggja gæði vörunnar . Auk þess skyldi gera könnun og greiningu á möguleikum á að koma slíkri vöru eða vörum á markað . Í umsókninni var lögð áhersla á að þróa vörur fyrir markhópinn hestamenn með þróun á smyrsli sem gagnast gæti við múkki , smásárum og þurrkablettum og hins vegar að þróa leðurfeiti . Þetta hefur verið gert en að auki , vegna eftirspurnar , voru þróaðar húðvörur fyrir fólk ; sárabót og hælabót . Þróuð var aðferð og vinnslulína við hreinsun minkafitu ásamt þurrkun jurta og íblöndun þeirra við minkaolíu . Gerðar voru markaðskannanir á Íslandi og Svíþjóð til að kanna möguleika á að setja á markað vörur fyrir hestamenn úr minkaolíu og íslenskum jurtum ásamt því að móta markaðsáætlun fyrir slíkt verkefni . En líklega er áþreifanlegasti ávinningurinn og árangur verkefnisins sá að nú þegar eru komnar fjórar vörutegundir á markað sem uppfylla lög og reglugerðir og eru farnar að seljast víða . Nú liggur það í okkar höndum að kynna vöruna og auka hlutdeild á markaði .